b'\n_START_ARTICLE_\nArmenski dram\n_START_PARAGRAPH_\nDram (armensko \xd5\xa4\xd6\x80\xd5\xa1\xd5\xb4) je denarna enota v Republiki Armeniji in Gorskem Karabahu. Stotina drama se imenuje luma (arm. \xd5\xac\xd5\xb8\xd6\x82\xd5\xb4\xd5\xa1).\n_START_SECTION_\nOznaka valute\n_START_PARAGRAPH_\nOznaka valute po standardu ISO 4217 je AMD, poleg tega se uporablja tudi okraj\xc5\xa1ava\xc2\xa0\xc2\xbb\xd5\xa4\xd6\x80.\xc2\xab\xc2\xa0(dr.).\n_START_SECTION_\nStanje\n_START_PARAGRAPH_\nZaradi postsocialisti\xc4\x8dnih razmer, ki pretresajo ve\xc4\x8dino nekdanje Sovjetske zveze, in zaradi gospodarske blokade, ki jo zaradi konflikta v Gorskem Karabahu izvajata Azerbajd\xc5\xbean in Tur\xc4\x8dija, valuta izgublja vrednost, na za\xc4\x8detku junija 2004 je bil 1 evro vreden pribli\xc5\xbeno 650 dramov. Zaradi vsega tega dram ni zunanje konvertibilna valuta.\n_START_SECTION_\nSkrbni\xc5\xa1tvo\n_START_PARAGRAPH_\nNad izdajanjem bankovcev in kovancev ter nad njihovim obtokom bedi Armenska centralna banka.\n_START_SECTION_\nDoslej izdani bankovci in kovanci\n_START_PARAGRAPH_\nPrvi bankovci so pri\xc5\xa1li v obtok 22. novembra 1993. Nominalne vrednosti teh prvih bankovcev so zna\xc5\xa1ale 10, 25, 50, 100 in 200 dramov. Leta 1994 so se jim pridru\xc5\xbeili kovanci z nominalnimi vrednostmi 10, 20 in 50 lum ter 1, 3, 5 in 10 dramov. V letih 1994 in 1995 so iz\xc5\xa1li \xc5\xa1e bankovci za 500, 1000 in 5000 dramov. V letih 1998 in 1999 so iz\xc5\xa1li novo oblikovani (s portreti pomembnih Armencev) in bolje za\xc5\xa1\xc4\x8diteni bankovci z nominalnimi vrednostmi 50, 100, 500, 1000, 5000 in 20000 dramov. 6. junija 2001, ob proslavljanju 1700. obletnice uvedbe kr\xc5\xa1\xc4\x8danstva kot dr\xc5\xbeavne vere, je iz\xc5\xa1el \xc5\xa1e jubilejni bankovec za 50000 dramov. V okviru proslavljanja te obletnice je 1. julija 2002 iz\xc5\xa1el tudi jubilejni bankovec za 1000 dramov. 1. januarja 2003 so pri\xc5\xa1li v obtok kovanci za 20 dramov, 31. marca istega leta za 50, 100, 200 in 500 dramov., 10. julija tega leta pa je iz\xc5\xa1el \xc5\xa1e bankovec za 5000 dramov, ki je nekoliko bolje za\xc5\xa1\xc4\x8diten pred ponarejanjem v primerjavi z enakovrednimi bankovci starej\xc5\xa1e izdaje. 1. novembra 2003 je iz\xc5\xa1el \xc5\xa1e bankovec z nominalno vrednostjo 10000 dramov._NEWLINE_Poleg teh bankovcev in kovancev redne izdaje je iz\xc5\xa1lo \xc5\xa1e nekaj prilo\xc5\xbenostnih kovancev, ki so ravno tako zakonito pla\xc4\x8dilno sredstvo, vendar nanje naletimo bolj poredko, saj so kon\xc4\x8dali pri numizmatikih.\n_START_SECTION_\nTrenutno veljavni bankovci\n_START_PARAGRAPH_\nIzmed v prej\xc5\xa1njem poglavju omenjenih bankovcev so nekateri bili ali pa \xc5\xa1e bodo umaknjeni iz obtoka zaradi obrabljenosti, nadomestitve z novimi in bolje za\xc5\xa1\xc4\x8ditenimi bankovci in zaradi dejstva, da zaradi inflacije bankovci nekaterih nominalnih vrednosti niso ve\xc4\x8d prakti\xc4\x8dni za vsakdanjo uporabo. Vsi kovanci ostajajo v obtoku. 31. decembra 2003 so bili iz obtoka umaknjeni bankovci za 50 in 100 dramov, izdani leta 1993. 1. marca 2004 se je umaknil bankovec za 1000 dramov iz leta 1994 mesec dni kasneje, torej 1. aprila 2004, pa so umaknili \xc5\xa1e bankovce za 10, 20 in 200 dramov, vse iz leta 1993, ter bankovce za 50 in 100 dramov iz leta 1998. 30. junija 2005 se bo umaknil bankovec za 5000 dramov iz leta 1995, dva meseca pozneje, torej 31. avgusta 2005, pa bo iz obtoka umaknjen \xc5\xa1e bankovec za 500 dramov iz leta 1993.'